Diari Oficial de la Generalitat Valenciana


Sumari del DOGV 9836, del 25-04-2024 (2024/3269)

RESOLUCIÓ de 12 d'abril de 2024, del director de l'Agència Valenciana de Seguretat i Resposta a les Emergències, per a la constitució de la borsa de policies locals per a ser proposats i proposades en els òrgans tècnics de selecció (OTS).
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9836

Data del DOGV
:   25-04-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/3269


Data del document
:   12-04-2024

Organisme emissor
:   Agència Valenciana de Seguretat i Resposta a les Emergències

Tipus de document
:   Resolució

RESOLUCIÓ de 12 d'abril de 2024, del director de l'Agència Valenciana de Seguretat i Resposta a les Emergències, per a la constitució de la borsa de policies locals per a ser proposats i proposades en els òrgans tècnics de selecció (OTS). [2024/3269]  
La Llei 17/2017, de 13 de desembre, de la Generalitat, de coordinació de policies locals de la Comunitat Valenciana (d'ara en avant Llei 17/2017), disposa en l'article 52 que l'òrgan autonòmic que tinga atribuïda la titularitat de la competència en matèria de seguretat participarà en els processos de selecció i promoció de les diferents escales en els cossos de policia local mitjançant la proposta, almenys, de dos integrants perquè es nomenen en els tribunals per les alcaldies, i també estableix en l'article 53, com un dels principis que han de regir en els sistemes de selecció per a l'accés a les diferents categories dels cossos de policia local, el d'objectivitat en el nomenament de les persones membres dels òrgans tècnics de selecció (en avant, OTS). D'acord amb la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències (d'ara en avant AVSRE), correspon a este organisme proposar als ajuntaments les persones a designar per a complir el que preveu l'article 52 de la Llei 17/2017.  
Esta previsió legal està desplegada pel Decret 179/2021, de 5 de novembre, del Consell, d'establiment de les bases i criteris generals per a la selecció, promoció i mobilitat en els cossos de policia local de la Comunitat Valenciana (d'ara en avant Decret 179/2021), en l'article 29 del qual es disposa la constitució, mitjançant resolució de l'òrgan de direcció de l'AVSRE, d'una borsa integrada pel personal de policia local que vulga ser proposat per a formar part dels OTS, sempre que es complisquen els requisits previstos, entre els quals figura haver rebut la formació específica necessària per a l'adequat exercici de les seues funcions, impartida o homologada per l'Institut Valencià de Seguretat Pública i Emergències (d'ara en avant IVASPE), i es regula el procediment de selecció de les persones a proposar d'acord amb l'exigència d'objectivitat establida per la Llei 17/2017.  
  
D'altra banda, havent-se posat en funcionament una ferramenta informàtica TRIBUPOL, que permet el compliment dels principis que han de regir el sistema de selecció i agilitar tant la tramitació en la incorporació de noves incorporacions a la borsa, com la proposta de membres com a OTS, és procedent la constitució de la borsa requerida en l'article 29 del Decret 179/2021.  
En virtut d'això, i fent ús de les facultats conferides, d'acord amb el que disposa l'article 7 del Decret 122/2017, de 15 de setembre, del Consell, pel qual s'aprova el Reglament orgànic i funcional de l'Agència Valenciana de Seguretat i Resposta a les Emergències, resolc:  
  
  
Primer  
Convocar la constitució d'una borsa de personal integrant dels cossos de policia local de la Comunitat Valenciana de la qual s'extrauran les persones a proposar per l'AVSRE com a vocals membres dels òrgans tècnics de selecció i promoció de les diferents escales en els cossos de policia local.  
  
Segon  
Aprovar el procediment d'inscripció i gestió de la borsa de personal descrita, que s'inclou com a annex.  
  
Tercer  
La borsa tindrà una duració indefinida fins a la constitució d'una nova borsa.  
  
Quart  
La inscripció del personal en la borsa serà telemàtica i podrà efectuar-se a partir de l'endemà de la publicació de la present resolució en el Diari Oficial de la Generalitat Valenciana (DOGV) i durant tot el període de vigència d'esta.  
  
Quint  
Contra esta resolució, que posa fi a la via administrativa, de conformitat amb el que estableix l'article 114.1.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar:  
a) Potestativament, recurs de reposició davant el mateix òrgan que l'ha dictada, en el termini d'un mes a comptar des de l'endemà de la publicació d'esta resolució en el Diari Oficial de la Generalitat Valenciana, de conformitat amb el que estableix l'article 123.1 en relació amb els articles 114.1.c i 124 de la Llei 39/2015.  
b) Directament, recurs contenciós administratiu davant el jutjat contenciós administratiu, en el termini de dos mesos comptats a partir de l'endemà de la publicació de la present resolució en el Diari Oficial de la Generalitat Valenciana, de conformitat amb el que disposen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que s'utilitze qualsevol altra via que es considere oportuna.  
  
València, 12 d'abril de 2024.- El director de l'Agència Valenciana de Seguretat i Resposta a les Emergències: Javier Montero Hernández.  
  
  
  
ANNEX  
Procediment d'inscripció i gestió de la borsa de personal de policia local per a formar part dels OTS a proposta de l'AVSRE  
  
1. Àmbit de la convocatòria  
1.1. Podran inscriure's voluntàriament en la borsa de personal de policia local per a formar part dels OTS dels processos de selecció i promoció en els cossos de policia local a proposta de l'AVSRE totes les persones integrants dels cossos de policia local de la Comunitat Valenciana que complisquen els requisits que estipula l'article 29.1.B) del Decret 179/2021, de 5 de novembre, del Consell, d'establiment de les bases i criteris generals per a la selecció, promoció i mobilitat en els cossos de policia local de la Comunitat Valenciana.  
  
1.2. L'àmbit territorial d'esta borsa és autonòmic, sense perjuí del que es preveu en el punt 5 d'este annex.  
  
2. Presentació de sol·licituds  
El tràmit per a la presentació de la sol·licitud està disponible en la seu electrònica de la Generalitat Valenciana (http://sede.gva.es) i en la pàgina web de l'AVSRE, https://avsre.gva.es, en l'àrea de Seguretat.  
  
  
3. Inscripció  
3.1. Després de la recepció de la sol·licitud d'inscripció, l'AVSRE verificarà que la persona sol·licitant reunix tots els requisits establits en l'article 29 esmentat més amunt.  
En el cas que la persona interessada no complisca algun dels requisits en el moment de presentar la sol·licitud, s'acordarà motivadament la inadmissió de la sol·licitud i es notificarà al sol·licitant.  
3.2. Es podrà renunciar en qualsevol moment a formar part de la borsa.  
  
4. Compliment dels requisits  
En qualsevol moment l'AVSRE podrà requerir a les persones integrants de la borsa que acrediten la subsistència de les circumstàncies que van donar lloc a la seua inclusió en esta. L'incompliment d'este requeriment donarà lloc a la seua exclusió de la borsa mitjançant resolució motivada i amb l'audiència prèvia a la persona interessada per un termini de 10 dies hàbils.  
  
5. Procediment de selecció  
5.1. Una vegada constituïda la borsa, i a través de la ferramenta informativa TRIBUPOL, per al procés selectiu corresponent, es triarà per sorteig, entre els seus components, les persones a proposar com a vocals. Este sorteig s'efectuarà únicament entre les persones integrants de la borsa que complisquen les condicions següents:  
a) Posseir una categoria igual o superior a la de la plaça o places que es convoquen.  
b) Pertànyer al cos de policia local d'un municipi situat en una isòcrona no superior a 40 minuts del municipi que convoque el procés selectiu.  
5.2. En el cas que la borsa constituïda no compte amb personal suficient per a cobrir de manera adequada les obligacions de participació de l'AVSRE en els OTS, la persona titular de la direcció de l'AVSRE podrà proposar la designació d'aquells membres de qualsevol cos de policia local de la Comunitat Valenciana que complisquen els requisits exigibles als membres d'esta.  
  
6. Obligació d'exercir les funcions corresponents als OTS  
  
Les persones integrants de la borsa que hagen sigut seleccionades mitjançant el sorteig només hi podran renunciar en cas de formar part d'un altre OTS en actiu en el moment de produir-se el sorteig, o haver sigut seleccionat per sorteig en dos o més ocasions durant els 12 mesos anteriors.